钦定古今图书集成/明伦汇编/宫闱典/第032卷 > 桓帝梁皇后
## 钦定古今图书集成/明伦汇编/宫闱典/第032卷 > 桓帝梁皇后

按《后汉书后纪》，桓帝懿献梁皇后，讳女莹，顺烈皇后
之女弟也。帝初为蠡吾侯，梁太后征，欲与后为婚，未
及嘉礼，会质帝崩，因以帝立。明年，有司奏太后曰：“《春
秋》迎王后于纪，在涂则称后。今大将军冀女弟，膺绍
圣善，结婚之际，有命既集，宜备礼章，时进征币。请下
三公太常案礼仪。”奏可。于是悉依孝惠皇帝纳后故
“事，聘黄金二万斤，纳采雁、璧、乘马、束帛，一如旧典。”建
和元年六月，始入掖庭，八月，立为皇后。时太后秉政，
而梁冀专朝，故后独得宠幸，自下莫得进见。后藉姊
兄荫埶，恣极奢靡，宫幄雕丽，服御珍华，巧饰制度，兼
倍前世。及皇太后崩，恩爱稍衰。后既无子，潜怀怨忌，
每宫人孕育，鲜得全者。帝虽迫畏梁冀，不敢谴怒，然
见御转稀。至延熹二年，后以忧恚崩，在位十三年，葬
懿陵。其岁，诛梁冀，废懿陵为“贵人冢焉。”